Keretapi Sarong

Keretapi Sarong ialah sebuah acara aksi rasa kilas tahunan yang dianjurkan seluruh Malaysia dengan mengenakan pakaian tradisional sarung sebagai bahan utama menaiki kereta api pada hari-hari tertentu bagi menyambut kepelbagaian dan keharmonian budaya di sana. Acara ini mula dianjurkan pada tahun 2012, dan terhenti selama tiga tahun sebelum dianjurkan semula dan menjadi semakin berkembang selepas peralihan penganjur utama acara bermula 2017.

 Sejarah 
Keretapi Sarong mula diperkenalkan pada tahun 2012 diilhamkan pelangsungan No-Pants Subway di Bandar Raya New York pada 2002 bilamana orang ramai berkereta api tanpa berseluar selama sehari. Acara ini dianjurkan oleh Random Alphabets, sebuah kumpulan seni gerila tanpa untung.

Pada 2013, Keretapi Sarong turut dianjurkan lanjut di bandar-bandar luar Malaysia termasuk London, Melbourne, Washington, D.C., Boston dan Philadelphia menggunakan perkhidmatan kereta api masing-masing. Pada penganjuran 2014 pula, 12 buah bandar raya seluruh dunia telah terlibat dalam acara ini seperti Tokyo, Dublin, Amsterdam dan London.

Selepas tiga tahun tidak dianjurkan, Keretapi Sarong memulakan semula penganjurannya bagi menggalakkan penggunaan pengangkutan awam serta memartabatkan busana asli iaitu sarung pada 2017. Acara ini dianjurkan sempena Hari Malaysia oleh Local Companion (LOCCO), sebuah pertubuhan komuniti bukan kerajaan. Lima buah stesen dijadikan tempat berkumpul orang ramai yang ingin mengikuti acara iaitu Stesen LRT Subang, Puchong Prima, Gombak (laluan Kelana Jaya), Ampang (laluan Ampang) dan Bandar Utama dan berkumpul beramai-ramai di MRT Muzium Negara.

 Penganjuran 2020-an 
Keretapi Sarong tidak dianjurkan pada 2020 dan 2021 berikutan wabak COVID-19 pada tahun-tahun itu. Acara ini dianjurkan semula pada tahun 2022 dengan tema "Malaysia zaman retro", dengan kawasan Pavilion Kuala Lumpur sebagai tempat himpunan akhir didatangi kira-kira 5,000 orang hadirin. Temasya ini juga menyaksikan peluasan penganjuran ke luar Lembah Klang, dengan penganjuran pertama kali di stesen Ipoh.

Pada penganjuran 2023, penganjuran diadakan di beberapa buah bandar di Malaysia iaitu Kuala Lumpur, Johor Bahru (di sepanjang Sungai Segget), Ipoh (Dataran KTM Ipoh) dan Kuala Terengganu (Kampung Budaya Terengganu), serta penganjuran rasmi luar negara di bandar raya London, United Kingdom (Stesen Janakuasa Battersea) melalui jaringan London Underground. Peserta di Lembah Klang berkumpul di Putrajaya Sentral, KL Sentral, Stesen LRT Subang Jaya, Ampang dan Gombak; Stesen MRT Bandar Utama dan Kajang, dan berkumpul beramai-ramai di Dataran Merdeka.

 Maklum balas 
Program ini turut mendapat sambutan daripada penyedia perkhidmatan kereta api di Malaysia, Syarikat Prasarana Negara Berhad (Prasarana) sejak awal penganjurannya. Pada penganjuran 2017, program ini turut mendapat sokongan daripada Kementerian Pelancongan dan Kebudayaan Malaysia sebagai penganjur bersama. Pada penganjuran 2023, lebih 20 kumpulan daripada pelbagai latar kehidupan turut bekerjasama dengan penganjur seperti Baba Nyonya Selangor, Pertubuhan Suara Hindu Bersatu Malaysia, Mandarin Jer, Anak Teater Malaysia, Anugerah Fesyen Kreatif Malaysia dan KL Sketch Nation.

 Rujukan 

 Pautan luar 


Kategori:Kebudayaan Malaysia
Kategori:Acara tahunan di Malaysia
Kategori:Penganjuran komuniti
Kategori:Perayaan tidak rasmi
Kategori:Budaya kereta api